Folketing
2000-05-23

Der er jo sådan et gammelt ordsprog, der hedder: Hvad vil Venstre? Venstre siger i sit betænkningsbidrag til lovforslagene, at de er enige i intentionerne, men satser mere på trækeffekten end på skubeffekten. Må jeg spørge fru Lillelund Bech og Venstre: Har vi ikke prøvet det i 30 år? Var det ikke på tide, at vi gav de kortuddannede den chance, således at vi får brudt med den effekt, der hedder, at de, der har, skal mere gives? Og lad mig så spørge, om det er lovsjusk, når regeringen allerede i sit regeringsprogram ved tiltrædelsen i 1998 sagde, at der ville kommer en voksen- og efteruddannelsesreform. Der kom en lang rapport, en stor rapport, og partierne har faktisk arbejdet med det her i 2 år. Det vil jeg ikke kalde lovsjusk. Der vil jeg spørge, om ikke det er gennemtænkt og rigtigt. Og lad mig så spørge til fru Lillelund Bechs reaktioner på, at samtlige oplysningsforbund, samtlige daghøjskoleforeninger, også dem, som tilhører den fløj, fru Lillelund Bech kommer fra, anbefaler det lovforslag, samtlige arbejdsgiverorganisationer og arbejdstagerorganisationer. Er det så ikke sådan, at det vækker til eftertanke hos Venstre, at så stor en del både af arbejdsmarkedets parter og uddannelsesverdenen virkelig hilser det her forslag velkommen?